Kovačócy, Marián, poslanec NR SR (2014-06-27):
V krátkosti by som chcel uviesť, že pri koncipovaní nových pravidiel cestnej premávky v roku 2008 sa značný dôraz kládol tiež na zlepšenie plynulosti cestnej premávky, a to najmä v tzv. nadriadenej infraštruktúre, čo je diaľnica, a na rýchlostných cestách. V súvislosti s tým sa upravuje vzťah medzi nákladnou a osobnou dopravou, napríklad zavedením minimálnej rýchlosti, zmenou hodín, v ktorých je obmedzená jazda nákladných vozidiel, ako aj zákazom predchádzania vodičom motorového vozidla kategórie N, ktorej najväčšia prípustná celková hmotnosť presahuje 7 500 kg, alebo vodičom jazdnej súpravy, ktorej najväčšia prípustná hmotnosť presahuje 7 500 kg, čiže je to nákladné vozidlo nad 7,5 tony. Prax od prijatia nových pravidiel vo vzťahu k vývoju počtu dopravných nehôd, predovšetkým dopravných nehôd s následkom na živote alebo zdraví, preukazuje opodstatnenosť týchto opatrení. Navrhnutá legislatívna úprava by mohla znížiť nielen plynulosť cestnej premávky na diaľniciach a rýchlostných cestách, ale aj jej bezpečnosť. Aj keď v nočných hodinách je cestná premávka objektívne nižšia oproti denným hodinám, povolenie predchádzania nákladným vozidlám nad 7,5 tony by mohlo mať podstatný vplyv na vytváranie nebezpečných a kolíznych dopravných situácií v cestnej premávke vedúcich k závažným dopravným nehodám, a to z dôvodu značne rozdielnych rýchlostí jazdy nákladných vozidiel oproti osobných vozidlám. Vodič každého motorového vozidla musí jazdiť po diaľnici a rýchlostnej ceste rýchlosťou najmenej 80 km/hod., pričom môže zároveň vodič nákladného vozidla nad 7,5 tony po diaľnici a rýchlostnej ceste jazdiť rýchlosťou najviac 90 km/hod. To znamená, že sa pri predchádzaní iného motorového vozidla na diaľnici a rýchlostnej ceste smie pohybovať rýchlosťou prevyšujúcou rýchlosť predchádzaného vozidla najviac o 10 km, ak predchádzaný voz jazdí najvyššou dovolenou rýchlosťou a predchádzajúce nákladné vozidlo jazdí najvyššou dovolenou rýchlosťou. Vodič motorového vozidla je tiež povinný na diaľnici a rýchlostnej ceste udržiavať za vozidlom idúcim pred ním bezpečnú vzdialenosť, pričom u vodiča nákladného vozidla nad 7,5 tony je to vzdialenosť, ktorú prejde za tri sekundy. Pri zohľadnení faktorov, ako sú najväčšia prípustná dĺžka nákladných vozidiel, bezpečná vzdialenosť pri začiatku predchádzania a bezpečná vzdialenosť pri zaradení sa predchádzaného vozidla pred predchádzané vozidlo, samotný manéver predchádzania môže vodičovi nákladného vozidla nad 7,5 tony trvať až jednu minútu. Pri takom čase predchádzajúce vozidlo prejde počas celého úkonu predchádzania vzdialenosť približne 1,5 km, pričom však v skutočnosti môže byť rozdiel vo vzájomnej rýchlosti predchádzajúceho a predchádzaného vozidla nižší, a teda trvanie celého manévru predchádzania môže byť dlhšie. Tieto časové a dĺžkové aspekty predchádzania u vodiča nákladného vozidla nad 7,5 tony s pravdepodobnosťou hraničiacou s istotou môžu mať dopad na zníženie plynulosti cestnej premávky, resp. znemožnenie plynulej cestnej premávky tak, že sa utvoria súvislé prúdy vozidiel s dvoma alebo viacerými jazdnými pruhmi v jednom smere jazdy, ktorých vodič motorového vozidla môže jazdiť len takou rýchlosťou, ktorá závisí od rýchlosti vozidiel idúcim pred ním. Nestotožňujem sa ani s konštatovaním v doložke vybraných vplyv, že návrh zákona nebude mať žiadny vplyv na rozpočet verejnej správy. Prijatie tejto zmeny o predchádzaní si vyžiada úpravu všetkých dopravných značiek číslo IP33 Všeobecné informácie o dopravných obmedzeniach, ktoré sa umiestňujú na hraničných priechodoch pri vstupe na územie Slovenskej republiky a ktoré obsahujú informáciu aj o zákaze predchádzania pre nákladné vozidlá nad 7,5 tony. Vzhľadom na uvedené skutočnosti nemôžem súhlasiť s predloženým návrhom novely zákona. Ďakujem za pozornosť.